13. ΒΑΣΙΛΙΚΟΝ ΔΙΑΤΑΓΜΑ της 18 Φεβρ./6 Μαρτ. 1959 Περί παραχωρήσεως εις την Ανώνυμον Ελληνικήν Εταιρείαν «Μόμπιλ Όϊλ Ελλάς Α.Ε. Εταιρεία Πετρελαίων», των εις την Εταιρείαν «Σόκονυ Βάκιουμ Όϊλ Κόμπανυ Ίνκ», παρασχεθέντων Τελωνειακών πλεονεκτημάτων. Έχοντες υπ’ όψιν: 1)το άρθρ. 4 του Νόμ. 436/14 (ΦΕΚ 357/1914) περί δασμολογικής αφομοιώσεως των Νέων Χωρών, 2)την υπ’ αριθ. 25/14.1.59 γνωμοδότησιν του Συμβουλίου Επικρατείας προτάσει του Ημετέρου επί του Οικονομικών Υπουργού, απεφασίσαμεν και διατάσσομεν: Άρθρ.1.-Το εις την Εταιρείαν «Σόκονυ Όϊλ Κόμπανι Ίνκ» (μετονομασθείσαν δια της υπ’ αριθ. 22442/30.5.55 αποφάσεως του Υπουργού Εμπορίου εις «Σόκονυ Μόμπιλ Όϊλ Κόμπανυ Ίνκ» παρασχεθέντα, δυνάμει του από 10.10.34 (ΦΕΚ 358/1934) Δ/τος τελωνειακής φύσεως πλεονεκτήματα, όσον αφορά την αποταμίευσιν, χρησιμοποίησιν και κατεργασίαν πετρελαιοειδών και λοιπών ειδών εις τας εν Δραπετσώνι εγκαταστάσεις της, τας λειτουργούσας ως Ελεύθερον Τελωνειακόν Συγκρότημα, συμφώνως πρςο τα Δ/τα της 18.4.1920 (ΦΕΚ 91/1920) και της 18.2.1955 (ΦΕΚ 44/55), παραχωρούνται εις την Ανώνυμον Ελληνικήν Εταιρείαν υπό την επωνυμίαν «Μόμπιλ Όϊλ Ελλάς Α.Ε. Εταιρεία Πετρελαίων», συσταθείσαν δυνάμει της υπ’ αριθ. 52713/2870/13.12.1955 αποφάσεως του Υπουργού Εμπορίου (ΦΕΚ 398/15.12.55 Δελτίον Ανωνύμων Εταιρειών) και εφ’ όσον χρόνον διαρκεί η συνομολογηθείσα μεταξύ των ανωτέρω Εταιρειών σύμβασις μισθώσεως των εν λόγω εγκαταστάσεων ήτοι μέχρι τέλους Ιουν. 1959. Άρθρ.2.-Αι ανωτέρω εγκαταστάσεις θα εξακολουθήσωσι λειτουργούσαι ως Ελεύθερον Τελωνειακόν Συγκρότημα επ’ ονόματι της Ελληνικής Εταιρείας «Μόμπιλ Όϊλ Ελλάς Α.Ε. Εταιρεία Πετρελαίων», συμφώνως προς τας διατάξεις του από 14.7. 1937 Β.Δ/τος «περί κανονισμού λειτουργίας των εν Δραπετσώνι Ελευθέρων Τελωνειακών Συγκροτημάτων κλπ.» (ΦΕΚ 282/37), ως τούτο συνεπληρώθη δια των τοιούτων της 18.11.1937 (ΦΕΚ 479/37) της 16.12.52 (ΦΕΚ 39/1952), 11.12.54 (ΦΕΚ 314/56) και 2.8.58 (ΦΕΚ 121/1958). Εις τον αυτόν επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 